Nodavlat notijorat tashkilotlarining oʻtkazilishi rejalashtirilayotgan tadbirlari haqida xabardor qilish tartibi toʻgʻrisidagi nizomni tasdiqlash haqida
(order, 2025-08-30)

Oʻzbekiston Respublikasi Prezidentining 2018-yil 4-maydagi PF-5430-son “Mamlakatni demokratik yangilash jarayonida fuqarolik jamiyati institutlarining rolini tubdan oshirish chora-tadbirlari toʻgʻrisida”gi Farmoni hamda Oʻzbekiston Respublikasi Prezidentining 2018-yil 13-apreldagi PQ-3666-son “Oʻzbekiston Respublikasi Adliya vazirligi faoliyatini yanada takomillashtirishga doir tashkiliy chora-tadbirlar toʻgʻrisida”gi qaroriga muvofiq, buyuraman: 1. Nodavlat notijorat tashkilotlarining oʻtkazilishi rejalashtirilayotgan tadbirlari haqida xabardor qilish tartibi toʻgʻrisidagi nizom 1-ilovaga muvofiq tasdiqlansin. 2. Ayrim idoraviy normativ-huquqiy hujjatlar 2-ilovaga muvofiq oʻz kuchini yoʻqotgan deb topilsin. 3. Mazkur buyruq davlat roʻyxatidan oʻtkazilsin hamda Hukumat bayonnoma qarorlari va idoraviy normativ hujjatlarni huquqiy ekspertizadan oʻtkazish boshqarmasi Idoraviy normativ-huquqiy hujjatlarning davlat reyestriga tegishli yozuv kiritsin. 4. Qonun hujjatlarini tahlil qilish va turkumlash boshqarmasi ushbu idoraviy normativ-huquqiy hujjatni “Oʻzbekiston Respublikasi qonun hujjatlari toʻplami” — “Sobraniye zakonodatelstva Respubliki Uzbekistan”da hamda Oʻzbekiston Respublikasi Qonun hujjatlari maʼlumotlari milliy bazasida eʼlon qilinishini taʼminlasin. 5. Mazkur buyruq rasmiy eʼlon qilingan kundan eʼtiboran kuchga kiradi. 6. Mazkur buyruqning ijrosini nazorat qilish vazir oʻrinbosari A. Tashkulov zimmasiga yuklansin. Mazkur Nizom tegishli adliya organlarida roʻyxatga olingan nodavlat notijorat tashkilotlari, ularning alohida boʻlinmalari, bosh tashkiloti Oʻzbekiston Respublikasidan tashqarida joylashgan xalqaro nodavlat notijorat tashkilotlarining va chet el nodavlat notijorat tashkilotlarining vakolatxonalari va filiallari, diniy tashkilotlarning (bundan buyon matnda nodavlat notijorat tashkilotlari deb yuritiladi) oʻtkazilishi rejalashtirilayotgan tadbirlari (bundan buyon matnda tadbir deb yuritiladi) haqida xabardor qilish tartibini belgilaydi. 1. Nodavlat notijorat tashkiloti tomonidan konferensiya, seminar, trening, yigʻilish, aksiya, davra suhbati, uchrashuv, simpozium va boshqa shakllarda shaxslarni Oʻzbekiston Respublikasi yoki xorijiy davlat hududida toʻplanishini tashkil qilish, shuningdek nodavlat notijorat tashkiloti vakillarining xorijiy davlatlarga nodavlat notijorat tashkilotining faoliyati bilan bogʻliq tashriflari uyushtirilishi nodavlat notijorat tashkiloti tadbiri hisoblanadi. 2. Mazkur Nizom talablari siyosiy partiyalar tomonidan oʻtkaziladigan tadbirlarga, shuningdek diniy tashkilotlar tomonidan oʻtkaziladigan ibodat, diniy rasm-rusumlar va marosim tarzidagi tadbirlarga nisbatan tatbiq etilmaydi. 3. Nodavlat notijorat tashkilotlari tomonidan Oʻzbekiston Respublikasining konstitutsiyaviy tuzumini zoʻrlik bilan oʻzgartirishni maqsad qilib qoʻyuvchi, Oʻzbekistonning davlat suverenitetiga, hududiy yaxlitligiga va xavfsizligiga qarshi chiquvchi, urushni, ijtimoiy, milliy, irqiy hamda diniy adovatni targʻib qiluvchi, fuqarolarning konstitutsiyaviy huquqlari va erkinliklariga, aholining sogʻligiga, ijtimoiy axloqqa tajovuz qiluvchi tadbirlar oʻtkazilishini rejalashtirish va oʻtkazish taqiqlanadi. 4. Nodavlat notijorat tashkilotlari tegishliligi boʻyicha uni davlat roʻyxatidan oʻtkazgan yoki hisobga qoʻygan adliya organini tadbir haqida oldindan xabardor qilishi lozim. 5. Tegishli adliya organlarida davlat roʻyxatidan oʻtgan yoki hisobga qoʻyilgan ikki yoki undan ortiq nodavlat notijorat tashkilotlari hamkorlikda tadbir oʻtkazishni rejalashtirganda, mazkur tadbir haqida ulardan birining tegishli adliya organini xabardor qilishi yetarli hisoblanadi, shuningdek nodavlat notijorat tashkilotlari vakillarining xorijiy davlatlarga nodavlat notijorat tashkilotining faoliyati bilan bogʻliq tashriflari uyushtirilganda, mazkur tadbir haqida ularning har biri tegishli adliya organini xabardor qilishi lozim. 6. Nodavlat notijorat tashkilotlari tegishli adliya organini tadbir haqida Nodavlat notijorat tashkilotlarining elektron platformasi (bundan buyon matnda Platforma deb yuritiladi) orqali quyidagi muddatlarda xabardor qilishi kerak: tadbir Oʻzbekiston Respublikasi hududida chet el fuqarolarining ishtirokisiz oʻtkazilishi rejalashtirilganda — tadbir oʻtkazilishidan kamida 10 kun oldin; tadbir Oʻzbekiston Respublikasi hududida chet el fuqarolari ishtirokida yoki xorijiy davlat hududida oʻtkazilishi rejalashtirilganda (bundan ushbu bandning toʻrtinchi xatboshisida koʻrsatilgan tadbir mustasno) — tadbir oʻtkazilishidan kamida 20 kun oldin; nodavlat notijorat tashkiloti vakillarining xorijiy davlatlarga nodavlat notijorat tashkilotining faoliyati bilan bogʻliq tashriflari uyushtirilishi rejalashtirilganda — tashrif oʻtkazilishidan kamida 7 kun oldin. 7. Nodavlat notijorat tashkilotlari tadbir haqida tegishli adliya organini xabardor qilishi mazkur Nizomning 1-ilovasiga muvofiq shakldagi Nodavlat notijorat tashkilotlari tomonidan oʻtkazilishi rejalashtirilayotgan tadbir haqidagi yoki mazkur Nizomning 2-ilovasiga muvofiq shakldagi Nodavlat notijorat tashkiloti vakillarining xorijiy davlatlarga nodavlat notijorat tashkilotining faoliyati bilan bogʻliq tashriflari uyushtirilishi haqidagi xabarnomani rasmiylashtirgan holda tegishli adliya organiga yuborish orqali amalga oshiriladi. 8. Xabarnomani beruvchi vakolatli shaxs undagi maʼlumotlarning toʻgʻriligi, shuningdek xabarnomaning oʻz vaqtida yuborilishi uchun masʼul hisoblanadi. 9. Nodavlat notijorat tashkiloti quyidagi tadbirlar oʻtkazilishini rejalashtirgan hollarda tadbir oʻtkazilishidan kamida 3 ish kuni oldin tegishli adliya organiga Platforma orqali mazkur Nizomning 1-ilovasiga muvofiq shakldagi xabarnomaning 1 — 8-bandlarida nazarda tutilgan maʼlumotlar koʻrsatilgan xat yuboradi: nodavlat notijorat tashkilotining ustaviga yoki nizomiga muvofiq uning rahbar organlarining yigʻilishlarini oʻtkazish rejalashtirilganda (nodavlat notijorat tashkilotining bosh tashkiloti, shu jumladan bosh tashkiloti Oʻzbekiston Respublikasidan tashqarida joylashgan xalqaro nodavlat notijorat tashkilotlarining hamda chet el nodavlat notijorat tashkilotlarining vakolatxonalari va filiallari, shuningdek bunday vakolatxonalarning bosh tashkiloti xodimlari hamda Oʻzbekiston Respublikasida roʻyxatdan oʻtgan ommaviy axborot vositalari vakillaridan tashqari boshqa shaxslar ishtirok etmagan hollarda); nodavlat notijorat tashkilotining tegishli litsenziya yoki ruxsatnomaga ega boʻlgan holda ushbu faoliyat turini amalga oshirish yuzasidan tadbirlarni oʻtkazish rejalashtirilganda; nodavlat notijorat tashkilotining Oʻzbekiston Respublikasi Oliy Majlisi palatalarining, Oʻzbekiston Respublikasi Prezidentining, Oʻzbekiston Respublikasi Vazirlar Mahkamasining, mahalliy davlat hokimiyati organlarining qarorlari va boshqa hujjatlarida, shuningdek davlat dasturlari va milliy rejalarda oʻtkazilishi nazarda tutilgan tadbirlarni oʻtkazish rejalashtirilganda; nodavlat notijorat tashkilotlarining Oʻzbekiston Respublikasi Oliy Majlisi huzuridagi Fuqarolik jamiyati institutlarini qoʻllab-quvvatlash jamoat fondi hamda uning Qoraqalpogʻiston Respublikasi, viloyatlar va Toshkent shahridagi alohida boʻlinmalari tomonidan ajratilgan davlat granti va davlat ijtimoiy buyurtmasi doirasida tadbirlarni oʻtkazish rejalashtirilganda; Oʻzbekiston Respublikasi Sport vazirligi va uning hududiy boʻlinmalari tomonidan tasdiqlangan yoki ular bilan kelishilgan rejalarga muvofiq oʻtkaziladigan ommaviy jismoniy-tarbiya va sport tadbirlarini oʻtkazish rejalashtirilganda; nodavlat notijorat tashkilotining Vazirlar Mahkamasining 2014-yil 29-iyuldagi 205-son qarori bilan tasdiqlangan Ommaviy tadbirlarni oʻtkazish qoidalari talablariga muvofiq tegishli ruxsatnomaga asosan tadbirlarni oʻtkazish rejalashtirilganda. 91. Nodavlat notijorat tashkilotlari vakillarining xorijiy davlatlarga nodavlat notijorat tashkilotining faoliyati bilan bogʻliq quyidagi tashriflari uyushtirilishi rejalashtirgan hollarda tashrif oʻtkazilishidan kamida 1 kun oldin tegishli adliya organiga Platforma orqali mazkur Nizomning 2-ilovasiga muvofiq shakldagi xabarnomaning 1 — 7-bandlarida nazarda tutilgan maʼlumotlar koʻrsatilgan xat yuboradi: nodavlat notijorat tashkilotining Oʻzbekiston Respublikasi Oliy Majlisi palatalarining, Oʻzbekiston Respublikasi Prezidentining, Oʻzbekiston Respublikasi Vazirlar Mahkamasining qarorlari va topshiriqlari asosida tashkil etilishi nazarda tutilgan tashriflari uyushtirilishi rejalashtirilganda; Olimpiya oʻyinlari va boshqa xalqaro sport musobaqalari doirasida tashriflari uyushtirilishi rejalashtirilganda. 10. Adliya organiga yuborilgan tegishli xabarnomada koʻrsatilgan maʼlumotlar uni yuborgan nodavlat notijorat tashkiloti tomonidan oʻzgartirilishi mumkin. Bunda nodavlat notijorat tashkiloti tadbir oʻtkazilishidan kamida 3 ish kuni oldin (xorijiy davlatlarga nodavlat notijorat tashkilotining faoliyati bilan bogʻliq tashriflar boʻyicha esa — kamida 1 ish kuni oldin) tegishli xabarnomaning oʻzgargan bandlarini (kichik bandlarini) qayta toʻldiradi va tegishli adliya organiga yuboradi. 11. Nodavlat notijorat tashkiloti tadbirni oʻtkazmaslik toʻgʻrisida qaror qabul qilganda tegishli xabarnomani bekor qilishi lozim. 12. Nodavlat notijorat tashkiloti tadbirni adliya organiga taqdim qilgan tegishli xabarnomada koʻrsatilgan maʼlumotlarga muvofiq tashkil etadi va oʻtkazadi. 13. Adliya organi tegishli xabarnomani tahlil qilish orqali ulardagi maʼlumotlarning ishonchliligini, shuningdek tadbirlarning qonunchilik hujjatlariga va mazkur nodavlat notijorat tashkilotlarining ustavida yoki nizomida belgilangan maqsad va vazifalarga muvofiqligini oʻrganadi. 14. Adliya organlari tegishli xabarnomani oʻrganish jarayonida, biroq tadbir oʻtkazilishiga 3 kun qolgunga qadar boʻlgan muddatda xabarnomada koʻrsatilgan maʼlumotlarga aniqlik kiritish maqsadida qoʻshimcha maʼlumotlarni soʻrab olishi mumkin. 15. Adliya organlari mazkur Nizomning 6-bandi ikkinchi va uchinchi xatboshilarida nazarda tutilgan tadbirlar boʻyicha tegishli xabarnomaning oʻrganish natijalari yuzasidan nodavlat notijorat tashkilotlar tomonidan tadbirlarni oʻtkazilishini taqiqlash toʻgʻrisida qaror qabul qilishi mumkin. 16. Tadbirni oʻtkazishni taqiqlash toʻgʻrisidagi qaror tegishli adliya organi rahbari yoki uning oʻrinbosari tomonidan imzolanadigan xat shaklida rasmiylashtiriladi. Adliya organi xatni tadbir oʻtkazilishidan kamida 2 kun oldin tegishli nodavlat notijorat tashkilotiga yuboradi va bu haqda uni ogohlantiradi. 17. Quyidagi holatlardan biri yoki bir nechtasining mavjud boʻlishi adliya organi tomonidan tadbirni oʻtkazishni taqiqlash uchun asos boʻladi: Xabarnoma mazkur Nizom talablariga rioya etmagan holda taqdim etilganda; Xabarnomada notoʻgʻri maʼlumotlar koʻrsatilganligi aniqlanganda; tadbirni oʻtkazish qonunchilik hujjatlari talablariga zid boʻlganda. 18. Adliya organi tomonidan tadbirni oʻtkazish mazkur Nizomning 17-bandida nazarda tutilgan hollarda taqiqlanganda, nodavlat notijorat tashkiloti adliya organining xatida koʻrsatilgan kamchiliklarni bartaraf etib, Xabarnomani qaytadan belgilangan tartibda rasmiylashtirgan holda takroran adliya organiga taqdim etishi mumkin. 19. Nodavlat notijorat tashkiloti adliya organining tadbirni oʻtkazishni taqiqlash toʻgʻrisidagi qaroridan norozi boʻlganda sudga shikoyat qilishi mumkin. 20. Mazkur Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javobgar boʻladilar. 21. Mazkur Nizom Oʻzbekiston nodavlat notijorat tashkilotlari milliy assotsiatsiyasi bilan kelishilgan. T/r Oʻtkazilishi rejalashtirilayotgan tadbir haqidagi maʼlumotlar 1. Nodavlat notijorat tashkilotining toʻliq nomi 2. Tadbirni oʻtkazishdan maqsad 3. Tadbirning shakli va mavzusi (kun tartibi) 4. Tadbirda ishtirok etishi rejalashtirilgan maqsadli guruhlar (voyaga yetmaganlar, talabalar, ayollar va h.k.) 5. Tadbirni oʻtkazish manzili hamda masofadan turib (onlayn) ishtirok etish imkonini beruvchi maʼlumotlar a) Qoraqalpogʻiston Respublikasi, viloyatlar va Toshkent shahar b) tuman, shahar v) mahalla, mavze, koʻcha g) uy d) tadbirda zamonaviy axborot-kommunikatsiya texnologiyalarining maxsus dasturlari orqali masofadan turib (onlayn) ishtirok etish imkonini beruvchi maʼlumotlar (agar tadbirda onlayn ishtirok etish koʻzda tutilgan boʻlsa) 6. Tadbirda ishtirok etishi rejalashtirilgan shaxslar soni 7. Tadbirni oʻtkazish uchun asos boʻlgan hujjat (mazkur band Nodavlat notijorat tashkilotlarining oʻtkazilishi rejalashtirilayotgan tadbirlari haqida xabardor qilish tartibi toʻgʻrisidagi nizomning 9-bandida nazarda tutilgan tadbirlarni oʻtkazish rejalashtirilganda toʻldiriladi) 8. Tadbir oʻtkazilishi rejalashtirilayotgan vaqt (yil, oy, kun, soat) 9. Tadbirni moliyalashtirish manbalari (agar mavjud boʻlsa) 10. Tadbirni oʻtkazishda hamkorlik qiluvchi tashkilotlarning nomi (agar mavjud boʻlsa) 11. Tadbirda foydalanishi moʻljallangan tarqatma, bosma, audiovizual va boshqa materiallarning nusxalari (agar mavjud boʻlsa ilova qilinadi) 12. Tadbirda ishtirok etuvchi chet el fuqarolari haqidagi maʼlumot (Adliya vazirligi tomonidan akkreditatsiyadan oʻtgan chet el fuqarosi boʻyicha ushbu bandning “b”–”d” kichik bandlari toʻldirilmaydi) a) F.I.O. b) fuqaroligi v) yashash joyi g) tugʻilgan sanasi d) ish joyi va lavozimi e) akkreditatsiya kartochkasi raqami Rahbar ___________________ (imzo) ______________________________ (F.I.O. va telefon raqami) T/rXorijiy davlatga uyushtirilishi rejalashtirilayotgan tashrif haqidagi maʼlumotlar1.Nodavlat notijorat tashkilotining toʻliq nomi2.Tashrifdan koʻzlangan maqsad3.Tashrif manzilia) davlatb) viloyat, tuman (shahar)4.Tashrifda ishtirok etishi rejalashtirilgan nodavlat notijorat tashkiloti vakillarining soni5.Tashrifda ishtirok etuvchi nodavlat notijorat tashkiloti vakillari haqidagi maʼlumot (Adliya vazirligi tomonidan akkreditatsiyadan oʻtgan chet el fuqarosi boʻyicha ushbu bandning “b” — “d” kichik bandlari toʻldirilmaydi)a) F.I.Sh.b) pasport seriyasi va raqamiv) JSHSHIRg) ish joyi va lavozimid) fuqaroligie) akkreditatsiya kartochkasi raqami6.Tashrifni uyushtirish uchun asos boʻlgan hujjat7.Tashrif uyushtirilishi rejalashtirilayotgan muddat (yil, oy, kun)a) muddatdanb) muddatgacha8.Tashrifni moliyalashtirish manbalari (turini koʻrsatgan holda):1) shaxsiy yoki tashkilot mablagʻlari;2) davlat budjeti;3) davlat subsidiyalari, grantlari va ijtimoiy buyurtmalari;4) xorijiy donorlar homiyligi mablagʻlari.9.Tashrifni oʻtkazishda hamkorlik qiluvchi tashkilotlarning nomi (agar mavjud boʻlsa)Rahbar________________________(imzo)______________________________(F.I.Sh. va telefon raqami) 1. Oʻzbekiston Respublikasi adliya vazirining 2015-yil 4-iyundagi 177-mh-son “Nodavlat notijorat tashkilotlari tadbirlarini kelishish tartibi toʻgʻrisidagi nizomni tasdiqlash haqida”gi buyrugʻi (roʻyxat raqami 2679, 2015-yil 4-iyun) (Oʻzbekiston Respublikasi qonun hujjatlari toʻplami, 2015-y., 22-son, 297-modda). 2. Oʻzbekiston Respublikasi adliya vazirining 2016-yil 27-iyuldagi 193-mh-son “Nodavlat notijorat tashkilotlari tadbirlarini kelishish tartibi toʻgʻrisidagi nizomga oʻzgartirish va qoʻshimchalar kiritish haqida”gi buyrugʻi (roʻyxat raqami 2679-1, 2016-yil 27-iyul) (Oʻzbekiston Respublikasi qonun hujjatlari toʻplami, 2016-y., 30-son, 369-modda).